钦定古今图书集成/历象汇编/乾象典/第030卷 > 郑瑗井观琐言 > 《辩论管窥》
## 钦定古今图书集成/历象汇编/乾象典/第030卷 > 郑瑗井观琐言 > 《辩论管窥》

平阳史氏伯璿亦近代博考精思之士，然揣摩太甚，
反成傅会。所著《管窥外编》，其持论多无一定之见。如
论月食，既疑先儒“月为日中暗处所射”之说，而主张
衡“暗虚”之说，以为暗虚只是大地之影矣，复疑影当
倍形。如此则月光常为地影所蔽，失光之时必多，而
谓“对日之冲与太阳远处，往往自有幽暗之象在焉。”
既谓天大地小，地遮日之光不尽，日光散出地外，而
月常受之以为明，是本沈括“月本无光，日耀之乃光”
之言矣。复谓月与星皆是有光，但月体半光半晦，月
常面日，如臣主敬君，此其光所以有盈亏之异。论日
月之运，既主横渠“天与日月皆左旋”之说，而谓日月
与天同运，但不及其健，则渐退而反右矣。复自背其
说，而有“二人同行”之喻，谓历家右转之说，自有源流，
未可以先儒所学之大而小之。凡此等处，屡言屡变，
乍彼乍此，进退皆无所据。